Ο **Σαρλ Λεό Λεσκερέ** (*Charles Léo Lesquereux*, 18 Νοεμβρίου 1806 – 25 Οκτωβρίου 1889) ήταν Ελβετός βρυολόγος και πρωτοπόρος της αμερικανικής παλαιοβοτανικής. Γεννήθηκε στην κωμόπολη Φλεριέ του Καντονίου του Νεσατέλ.

Σταδιοδρομία
------------

Παρά το γεγονός ότι ο Λεσκερέ δεν είχε τυπικές σπουδές στη βοτανική, εξελίχθηκε σε μία από τις γνωστότερες μορφές στο πεδίο της παλαιοβοτανικής. Μέχρι το 1827 παρακολούθησε μαθήματα στην Ακαδημία στο Νεσατέλ και μετά εργάσθηκε ως ιδιωτικός δάσκαλος της γαλλικής στο Άιζεναχ της τότε Πρωσίας. Εκεί δίδαξε πολλούς μαθητές από τα ανώτερα στρώματα της κοινωνίας, μεταξύ των οποίων και παιδιά βασιλικών οίκων. Στη συνέχεια επέστρεψε στην Ελβετία ως δημοδιδάσκαλος και κατόπιν διευθυντής στο Κολέγιο του La Chaux-de-Fonds. Το 1833 έχασε όμως τελείως την ακοή του εξαιτίας κακής αγωγής από έναν Γάλλο ωτορινολαρυγγολόγο, οπότε παραιτήθηκε από τη θέση του.

Σε νεαρή ηλικία ο Λεσκερέ πραγματοποίησε πολλές εκδρομές προκειμένου να συλλέξει βρύα στην Οροσειρά του Ιούρα, κάτι που τον οδήγησε σε διερεύνηση των τυρφώνων. Η πρωτοπόρα έρευνα και ανάλυσή του σχετικά με την προέλευση, τη σύσταση και τη δημιουργία της τύρφης, είχε ως αποτέλεσμα μια στενή φιλία με τον ονομαστό επιστήμονα Λουί Αγκασίζ (1807-1873). Λίγο αργότερα ανατέθηκε στον Λεσκερέ από την πρωσική κυβέρνηση η επιστημονική μελέτη των τυρφώνων σε όλη την Ευρώπη.

Το 1848 ο Λεσκερέ ακολούθησε τον Αγκασίζ στις Ηνωμένες Πολιτείες, διαμένοντας στο Κολόμπους, όπου συνεργάσθηκε σε βρυολογικές έρευνες με τον Γουίλιαμ Στάρλινγκ Σάλιβαντ (1803-1873). Μαζί δημοσίευσαν δύο εκδόσεις της πραγματείας *Musci Boreali-Americani Quorum Specimina Exsiccata* (1856, 1865).

Με βάση τις παλαιές μελέτες του για τους ευρωπαϊκούς τυρφώνες, ο Λεσκερέ ανέπτυξε θεωρίες για την προέλευση των κοιτασμάτων γαιανθράκων. Ως σύμβουλος γεωλογικών επισκοπήσεων πολλών πολιτειών των ΗΠΑ, εξετέλεσε πρωτοποριακές διερευνήσεις της παλαιοζωικής χλωρίδας. Από αυτές τις παλαιοβοτανικές μελέτες, το καλύτερο έργο του ήταν μία μελέτη της χλωρίδας της Πενσυλβάνια κατά τη Λιθανθρακοφόρο περίοδο, με τίτλο *Atlas to the Coal Flora of Pennsylvania and the Carboniferous Formation throughout the United States* (1879-1884), τρίτομο έργο που έγινε απαραίτητο ανάγνωσμα στο πεδίο της λιθανθρακοφόρου χλωρίδας των ΗΠΑ.

Ο Λεσκερέ πέθανε σε ηλικία 82 ετών στο Κολόμπους και τάφηκε στο εκεί Κοιμητήριο Γκρην Λων.

Η προτυποποιημένη σύντμηση **Lesq.** χρησιμοποιείται για να υποδείξει τον Λεσκερέ ως συγγραφέα σε αναφορές ειδών φυτών. Το γένος φυτών *Lesquerella* της οικογένειας σταυρανθή, όπως και το γένος εγκέλυφης αμοιβάδας *Lesquereusia* της τάξεως των αρκελλινιδίων, ονομάσθηκαν έτσι προς τιμή του Λεσκερέ.

Παραπομπές
----------

1. 1 2  Εθνική Βιβλιοθήκη της Γερμανίας, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: (Γερμανικά, Αγγλικά) *Gemeinsame Normdatei*. Ανακτήθηκε στις 14  Μαΐου 2014.
2. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb13487854r. Ανακτήθηκε στις 10  Οκτωβρίου 2015.
3. 1 2  (Αγγλικά) *SNAC*. w6pz5bms. Ανακτήθηκε στις 9  Οκτωβρίου 2017.
4. ↑  Εθνική Βιβλιοθήκη της Γερμανίας, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: (Γερμανικά, Αγγλικά) *Gemeinsame Normdatei*. Ανακτήθηκε στις 31  Δεκεμβρίου 2014.
5. ↑  (Αγγλικά) *Find A Grave*.
6. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb13487854r. Ανακτήθηκε στις 10  Οκτωβρίου 2015.
7. ↑  *Czech National Authority Database*. mub2012690520. Ανακτήθηκε στις 1  Μαρτίου 2022.
8. ↑  Ανακτήθηκε στις 14  Ιουνίου 2019.
9. ↑  Ανακτήθηκε στις 24  Ιουνίου 2019.

Πηγές
-----

* *Leo Lesquereux Autobiography Date: 1864-1886*. American Philosophical Society. . [*νεκρός σύνδεσμος*]
* Humphrey, Harry Baker (1961). *Makers of North American Botany*. Νέα Υόρκη: Ronald Press Company. σελίδες 141-144.
* Lesley, J.P. (1890). «Memoir of Leo Lesquereux 1806–1889». *Biographical Memoirs of the National Academy of Sciences*: 187-212. .
* Schmidt, Andy (2003). «Leo Lesquereux». Earth Science Department, Emporia State University. Αρχειοθετήθηκε από το πρωτότυπο στις 6 Ιουλίου 2019. Ανακτήθηκε στις 22 Ιουλίου 2019.
* Smith, Annie Morrill (1909). «Leo Lesquereux 1806-1889». *The Bryologist* **12** (5): 75-78.
* Tritt, Donald G.: «Leo Lesquereux, the Arduous Path of a Nineteenth Century Natural Scientist», σσ. 1-122 στο *Leo Lesquereux, Letters Written From America, 1849-1853*, Picton Press, Rockland (Maine) 2006 (465 σελίδες), ISBN 0897258037

Βιβλιογραφία
------------

* Brunko-Méautis, Ariane: *Une vie de passions Leo Lesquereux (1806–1889). Itinéraire d'un naturaliste neuchâtelois*, έκδ. Alphil, Neuchâtel 2014 (422 σελίδες)
* Clément-Grandcourt, Michel: *Leo Lesqueruex (1806–1889). De Fleurie à Columbus (Ohio). Ré biographique après sa correspondence avec Fritz Brethoud* εκδ. Alphil, Neuchâtel 2013

Εξωτερικοί σύνδεσμοι
--------------------

* National Academy of Sciences Biographical Memoir

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 69083004
* LCCN: n86846688
* ISNI: 0000 0001 2138 2202
* GND: 117669873
* SUDOC: 035737522
* BNF: cb13487854r (data)
* HDS: 028874
* NLA: 35301141
* NKC: mub2012690520
* Botanist: Lesq.

 |

 |